

Lietuvos Respublikos Vyriausybė

**nutarimas**

**DĖL LIETUVOS TOTORIŲ ISTORIJOS IR KULTŪROS METŲ MINĖJIMO**

**2021 METAIS PLANO PATVIRTINIMO**

2020 m. spalio 14 d. Nr. 1137

Vilnius

Įgyvendindama Lietuvos Respublikos Seimo 2019 m. spalio 10 d. nutarimą
Nr. XIII‑2471 „Dėl 2021 metų paskelbimo Lietuvos totorių istorijos ir kultūros metais“, Lietuvos Respublikos Vyriausybė nutaria:

1. Patvirtinti pridedamą Lietuvos totorių istorijos ir kultūros metų minėjimo 2021 metais planą (toliau – Planas).

2. Nustatyti, kad Planas įgyvendinamas iš Lietuvos Respublikos valstybės biudžete atitinkamoms ministerijoms, institucijoms, įstaigoms patvirtintų bendrųjų asignavimų ir kitų teisėtai gautų lėšų.

3. Pasiūlyti:

3.1. Alytaus apskrities totorių bendruomenei, Kauno apskrities totorių bendruomenei, Keturiasdešimt totorių kaimo totorių bendruomenei, Lietuvos mokslų akademijos Vrublevskių bibliotekai, viešajai įstaigai „Lietuvos nacionalinis radijas ir televizija“, Lietuvos totorių bendruomenių sąjungai, VšĮ „Motobaltija“, Rudaminos daugiafunkciniam kultūros centrui, Vilniaus apskrities totorių bendruomenei, Vilniaus rajono savivaldybės Centrinei bibliotekai, Vilniaus universitetui, Visagino totorių bendrijai, Vladislavo Sirokomlės muziejui – dalyvauti įgyvendinant Planą;

3.2. Alytaus rajono savivaldybei, Kauno miesto savivaldybei, Vilniaus rajono savivaldybei, Visagino savivaldybei – dalyvauti įgyvendinant Planą ir skirti savivaldybių biudžetų lėšų Planui įgyvendinti.

Ministras Pirmininkas Saulius Skvernelis

Kultūros ministras Mindaugas Kvietkauskas

PATVIRTINTA

Lietuvos Respublikos Vyriausybės

2020 m. spalio 14 d. nutarimu Nr. 1137

**LIETUVOS TOTORIŲ ISTORIJOS IR KULTŪROS METŲ MINĖJIMO 2021** **METAIS PLANAS**

| **Eil.****Nr.** | **Veiklos (projekto) pavadinimas** | **Atsakingas vykdytojas** | **Įvykdymo terminas** |
| --- | --- | --- | --- |
| **I SKYRIUS****MINĖJIMAI IR KONFERENCIJOS** |
| 1. | Organizuoti Lietuvos totorių istorijos ir kultūros metų minėjimą Nacionaliniame muziejuje Lietuvos Didžiosios Kunigaikštystės valdovų rūmuose  | Lietuvos totorių bendruomenių sąjunga, Lietuvos Respublikos Vyriausybės kanceliarija, Lietuvos Respublikos kultūros ministerija, Tautinių mažumų departamentas prie Lietuvos Respublikos Vyriausybės (toliau – Tautinių mažumų departamentas prie LRV), Nacionalinis muziejus Lietuvos Didžiosios Kunigaikštystės valdovų rūmai | 2021 m. II ketvirtis |
| 2. | Surengti Vilniaus universitete tarptautinę mokslinę konferenciją,,Totoriai Lietuvos istorijoje ir kultūroje XIV–XXI a.: naujausi tyrimai“ir paskelbti konferencijos medžiagą  | Vilniaus apskrities totorių bendruomenė, Vilniaus universitetas, Lietuvos totorių bendruomenių sąjunga,Kultūros ministerija  | 2021 m. III ketvirtis |
| **II SKYRIUS****KULTŪRINĖS, EDUKACINĖS IR PAŽINTINĖS VEIKLOS** |
| 3. | Įpareigoti Lietuvos Respublikos diplomatines atstovybes šalyse, kuriose yra svarbi Lietuvos totorių ir (ar) jų palikuonių mažuma, – Lenkijoje, Baltarusijoje, JAV, Didžiojoje Britanijoje, Turkijoje, Azerbaidžane, Ukrainoje ir kitose rengti kultūrinius renginius, skirtus Lietuvos totorių istorijos ir kultūros metams paminėti | Lietuvos Respublikos užsienio reikalų ministerija | 2021 m. I–IV ketvirčiai |
| 4. | Organizuoti Vilniaus rajono savivaldybėje renginių ciklą (tradicinė šventė Ramadan Bairam Keturiasdešimt totorių kaime, totorių senųjų rankraščių ir fotografijų paroda, kaligrafijos užsiėmimai ,,Totorių vardai – bandymas plunksna rašyti“), skirtą Lietuvos totorių istorijos ir kultūros metams paminėti | Vilniaus rajono savivaldybė, Rudaminos daugiafunkcinis kultūros centras, Vilniaus rajono savivaldybės Centrinė biblioteka, Vladislavo Sirokomlės muziejus, Keturiasdešimt totorių kaimo totorių bendruomenė, Tautinių mažumų departamentas prie LRV | 2021 m. I–IV ketvirčiai |
| 5. | Organizuoti Vytauto Didžiojo karo muziejuje edukacinius užsiėmimus Lietuvos totorių gyvenimui ir jų indėliui į Lietuvos kariuomenę pažinti | Vytauto Didžiojo karo muziejus, Lietuvos Respublikos krašto apsaugos ministerija | 2021 m. I–IV ketvirčiai |
| 6. | Organizuoti Alytaus rajono savivaldybėje renginį, skirtą totorių kultūros pažinimui  | Alytaus apskrities totorių bendruomenė, Alytaus rajono savivaldybė  | 2021 m. II ketvirtis |
| 7. | Organizuoti Lietuvos nacionalinėje Martyno Mažvydo bibliotekoje paskaitų ciklą „Lietuvos totorių istorija ir raštija“ | Lietuvos nacionalinė Martyno Mažvydo biblioteka, Vilniaus apskrities totorių bendruomenė | 2021 m. II ketvirtis |
| 8. | Organizuoti Visagino mieste totorių šventę ,,Sabantujus“  | Visagino totorių bendrija, Visagino savivaldybė | 2021 m. II ketvirtis |
| 9. | Parengti ir viešinti leidinyje ,,Švietimo naujienos“ publikacijas, skirtas Lietuvos totorių kultūros ir istorijos metams paminėti  | Lietuvos Respublikos švietimo, mokslo ir sporto ministerija | 2021 m. II ketvirtis |
| 10. | Organizuoti ekskursijų ciklą „Totoriai Vilniaus rajone“ | Vladislovo Sirokomlės muziejus,Vilniaus rajono savivaldybė | 2021 m. II–III ketvirčiai |
| 11. | Organizuoti paskaitų ciklą temomis ,,Lietuvos totoriai mūsų krašto istorijos dalis“, ,,Lietuvos totorių istorija ir kultūra“, ,,Totoriai poeto V. Sirokomlės kūryboje“ | Vilniaus rajono savivaldybė, Vilniaus rajono savivaldybės Centrinė biblioteka, Vladislavo Sirokomlės muziejus | 2021 m. II–III ketvirčiai |
| 12. | Organizuoti ralius, skirtus Lietuvos totorių istorijos ir kultūros metams | Lietuvos nacionalinė Martyno Mažvydo biblioteka, VšĮ ,,Motobaltija“ | 2021 m. II–III ketvirčiai |
| 13. | Organizuoti Trakuose Lietuvos totorių jaunimo stovyklą  | Lietuvos totorių bendruomenių sąjunga | 2021 m. II–III ketvirčiai  |
| 14. | Organizuoti Vilniuje tarptautinį totorių kultūros festivalį | Tautinių mažumų departamentas prie LRV, Lietuvos totorių bendruomenių sąjunga | 2021 m. II–III ketvirčiai |
| 15. | Surengti Trakų istorijos muziejuje kultūrinių renginių ciklą ,,Lietuvos totorių istorijos ir dabarties jungtys“  | Trakų istorijos muziejus | 2021 m. II–III ketvirčiai |
| 16. | Parengti stacionarią ir virtualią parodas „Lietuvos totoriai archyvų dokumentuose“  | Lietuvos valstybės istorijos archyvas | 2021 m. II–IV ketvirčiai  |
| 17. | Parengti virtualų gidą „Totorių kelias“ po totorių istorijai ir kultūrai svarbias vietas Lietuvoje ir Lietuvos totorių muziejų | Lietuvos totorių bendruomenių sąjunga, Užsienio reikalų ministerija, Tautinių mažumų departamentas prie LRV | 2021 m. II–IV ketvirčiai |
| 18. | Surengti Vilniuje edukacinį projektą / konkursą ,,Kultūrų ratas“, skirtą Lietuvos totorių istorijos ir kultūros metams paminėti | Švietimo, mokslo ir sporto ministerija | 2021 m. II–IV ketvirčiai |
| 19. | Parengti Valstybės (Lietuvos karaliaus Mindaugo karūnavimo ir Tautiškos giesmės) dienos proga stacionarią parodą apie Lietuvos totorių indėlį į karybą | Vytauto Didžiojo karo muziejus, Krašto apsaugos ministerija, Kauno apskrities totorių bendruomenė | 2021 m. III ketvirtis |
| 20. | Parengti Trakų istorijos muziejuje parodą ,,Lietuvos totorių paveldas“  | Trakų istorijos muziejus | 2021 m. III ketvirtis |
| 21. | Surengti Lietuvos mokslų akademijos Vrublevskių bibliotekoje Lietuvos totorių dokumentinio paveldo ir mokslinių tyrimų rezultatų parodą | Lietuvos mokslų akademijos Vrublevskių biblioteka, Vilniaus apskrities totorių bendruomenė  | 2021 m. III ketvirtis |
| 22. | Surengti Lietuvos nacionaliniame muziejuje parodą ,,Lietuvos totorių rankraščiai iš Vilniaus muftijato rinkinio“ | Lietuvos nacionalinis muziejus | 2021 m. III ketvirtis  |
| 23. | Sukurti laidą „Mokytojo TV“, skirtą Lietuvos totorių istorijos ir kultūros metams paminėti | Švietimo, mokslo ir sporto ministerija | 2021 m. IV ketvirtis |
| **III SKYRIUS****ATMINIMO ĮAMŽINIMO VEIKLOS** |
| 24. | Lietuvos totorių istorijos ir kultūros metų minėjimą įtraukti kaip vieną iš prioritetų į 2021 m. Nekilnojamojo kultūros paveldo pažinimo, sklaidos, atgaivinimo ir leidybos projektų programą  | Lietuvos totorių bendruomenių sąjunga,Kultūros paveldo departamentas prie Kultūros ministerijos | 2021 m. I ketvirtis |
| 25. | Pažymėti sunaikintas Lietuvos totorių senąsias kapines  | Lietuvos totorių bendruomenių sąjunga, Kultūros paveldo departamentas prie Kultūros ministerijos,Vyriausybės kanceliarija | 2021 m. I–IV ketvirčiai |
| 26. | Parengti medžiagą apie Lietuvos totorių istoriją, kultūrą, kultūrinį paveldą, sukurti nuorodas apie archyvuose ir bibliotekose saugomus istorinius dokumentus totorių tematika ir patalpinti jau sukurtame virtualiame Lietuvos totorių istorijos muziejuje ([www.ltim.lt](http://www.ltim.lt)) | Kauno apskrities totorių bendruomenė,Tautinių mažumų departamentas prie LRV | 2021 m. I–IV ketvirčiai |
| 27. | Įamžinti Kauno miesto gynybinės sienos Totorių vartus atminimo ženklu  | Kauno miesto savivaldybė | 2021 m. III ketvirtis |
| 28. | Parengti paraiškas Vilniaus rajono Keturiasdešimt Totorių kaimo mečetės ir Alytaus rajono Raižių mečetės tvarkybos darbų projekto parengimui ir jo įgyvendinimui ir teikti jas Nekilnojamojo kultūros paveldo paveldotvarkos programai | Lietuvos totorių bendruomenių sąjunga | 2021 m. III ketvirtis |
| 29. | Sukurti profesionalios meninės fotografijos ciklą apie Lietuvos totorių kultūrinei ir istorinei tapatybei reikšmingas religines ir kalendorines šventes, įvykius, artefaktus ir asmenybes | Lietuvos nacionalinės UNESCO komisijos sekretoriatas, Kultūros ministerija | 2021 m. IV ketvirtis  |
| **IV SKYRIUS****VIEŠINIMO IR LEIDYBOS VEIKLOS** |
| 30. | Sukurti Lietuvos totorių istorijos ir kultūros metų logotipą | Tautinių mažumų departamentas prie LRV | 2021 m. I ketvirtis  |
| 31. | Sukurti dokumentinį filmą apie Lietuvos totorių istoriją ir kultūrą Lietuvoje ir jį transliuoti per LRT televizijos kanalus bei portale [www.lrt.lt](http://www.lrt.lt). | Viešoji įstaiga ,,Lietuvos nacionalinis radijas ir televizija“, Kultūros ministerija | 2021 m. I–II ketvirčiai |
| 32. | Parengti ir išleisti anglų kalba leidinį apie iškiliausius Lietuvos totorius, įnešusius ženklų indėlį į Lietuvos kultūrą, karybą, mokslą, meną, kitas sritis bei jį pristatyti užsienio visuomenei, padedant Lietuvos atstovybėms užsienyje | Lietuvos totorių bendruomenių sąjunga, Kultūros paveldo departamentas prie Kultūros ministerijos, Užsienio reikalų ministerija  | 2021 m. I–IV ketvirčiai  |
| 33. | Parengti ir išleisti doc. dr. Jūratės Čirūnaitės mokslinę monografiją ,,Lietuvos totorių vardynas iki pavardžių susidarymo XVI–XVII a.“ | Lietuvos totorių bendruomenių sąjunga  | 2021 m. I–IV ketvirčiai  |
| 34. | Parengti ir išleisti leidinį „I. Luckevičiaus kitabas: Lietuvos totorių kultūros paminklas“ anglų kalba | Vilniaus apskrities totorių bendruomenė,Tautinių mažumų departamentas prie LRV | 2021 m. I–IV ketvirčiai |
| 35. | Skleisti LRT televizijos ir radijo naujienų programose, portale [www.lrt.lt](http://www.lrt.lt) informaciją apie Lietuvos totorių istorijos ir kultūros metų minėjimo renginius | viešoji įstaiga ,,Lietuvos nacionalinis radijas ir televizija“ | 2021 m. I–IV ketvirčiai |
| 36. | Sukurti ir transliuoti vaizdo užsklandą, skirtą Lietuvos totorių istorijos ir kultūros metų minėjimui  | viešoji įstaiga ,,Lietuvos nacionalinis radijas ir televizija“, Kultūros ministerija  | 2021 m. I–IV ketvirčiai  |
| 37. | Parengti ir išleisti prof. habil. dr. Tamaros Bairašauskaitės knygą ,,Lietuvos totorių istorija“ | Lietuvos istorijos institutas, Lietuvos totorių bendruomenių sąjunga, Kultūros ministerija  | 2021 m. III ketvirtis |
| 38. | Išversti iš lenkų į lietuvių kalbą ir išleisti Andžejaus Drozdo (Andzej Drozd), Mareko Dziekano (Marek Dziekan) ir Tadeušo Majdos (Tadeusz Majda) knygas „Meczety i cmentarze Tatarów polsko-litewskich“, („Lietuvos totorių mečetės ir kapinės“), „Piśmiennictwo i muhiry Tatarów polsko-litewskich“ („Lietuvos totorių raštija ir muhirai“) | Lietuvos totorių bendruomenių sąjunga, Kultūros paveldo departamentas prie Kultūros ministerijos | 2021 m. III–IV ketvirčiai |
| 39. | Išleisti leidinį, skirtą Visagino krašto totorių šeimų, tradicijų puoselėjimo, kalbos vartojimo išsaugojimo istorijai įamžinti | Visagino savivaldybė | 2021 m. IV ketvirtis |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_